Mener regjeringens fergefrie plan for E39 er for knapp
Av Roald Ramsdal, TekniskUkeblad I går kveld varslet regjeringen at de går inn for bygging av fergefri E39 på Vestlandet innen 20 år. Den største teknologiske utfordringen er kryssing av flere dype og brede fjorder. Ekspertene hos Rådgivende ingeniørers forening mener at regjeringens tidsplan er knapp.Er fergefri E39 gjennomførbart i løpet av 20 år, slik regjeringen legger opp til? - Ekspertene hos oss sier det kan gå, men det krever mye forskning og utvikling. Så, ja rent teknologisk kan det gå, sier Liv Kari Hansteen, administrerende direktør i Rådgivende ingeniørers forening (Rif). - Men vi synes det høres knapt ut, legger hun til. En av forutsetningene for å komme i mål, er at utbyggingene gjennomføres med statlig reguleringsplan, og at dette ikke skal gjennom vanlige planprosesser, ifølge Rif. - Blir det vanlig planprosess, der alle instanser kan komme med innsigelser, tar det lenger enn 20 år, mener hun. Når det gjelder kostnadene, mener Rif-direktøren at disse kan bli vesentlig høyere enn de 150 milliardene regjeringen har gått ut med. - Det er stor usikkerhet i dette tallet, sier hun. Årsaken er spesielt kryssing av de dype vestlandsfjordene der veimyndighetene trolig må støtte seg på teknologi fra oljebransjen.Regjeringen har tatt forbehold om hvorvidt en kryssing av Sognefjorden lar seg gjøre rent teknisk. - Vi tar kun et forbehold, og det gjelder krysning av Sognefjorden. Der må en utrede nye løsninger, men vi regner med at teknologien skal komme oss i møte, sier Navarsete til Bergens Tidende. Denne fjorden er så bred og dyp, at den kan kreve løsninger som ikke finnes noe annet sted i verden. Som Teknisk Ukeblad tidligere har skrevet, står Statens vegvesen uten referanseprosjekter .En ny fergefri E39 må tilsammen krysse sju eller åtte fjorder. Fjordkryssingene blir beskrevet som de største teknologiske utfordringene ved en fergefri transportrute langs vestlandskysten. - Det er selve fjordkryssingene som byr på de store teknologiske utfordringene. Men vi mener det både er teknologisk mulig og ser på flere alternative løsninger som flytebroer, rørbroer eller hengebroer, sier prosjektleder for delprosjekt Fjordkryssing, Lidvard Skorpa i Statens vegvesen. Bygget gangbro for 228 kroner
Fergefri E39 på 20 år er umulig med vanlig planprosess, mener eksperter.